चेपॉक पर 43% मुकाबले हारे, लेकिन टॉप ऑर्डर बैटिंग और डेथ ओवर बॉलिंग मजबूत
IPL 2023, CSK vs GT, Qualifier 1, CSK Performance, MS Dhoni Chepauk, आगे स्टोरी में हम चेन्नई सुपर किंग्स की बात करेंगे। टूर्नामेंट में टीम का प्रदर्शन, टॉप प्लेयर्स, स्ट्रेंथ-वीकनेस के साथ की-मोमेंट्स और कीमत के हिसाब प्लेयर्स का परफॉर्मेंस भी देखेंगे
इंडियन प्रीमियर लीग (IPL) के 16वें सीजन में आज से प्लेऑफ का आगाज होने जा रहा है। क्वालिफायर-1 में 4 बार की विजेता चेन्नई सुपर किंग्स के सामने डिफेंडिंग चैंपियन गुजरात टाइंटस की चुनौती है। मैच शाम 7:30 बजे से चेन्नई के चेपॉक स्टेडियम में खेला जाएगा।
मैच जीतने वाली टीम को फाइनल का टिकट मिलेगा, वहीं हारने वाली टीम क्वालिफायर-2 में जाएगी। जहां उसका सामना एलिमिनेटर की विजेता से होगा। आगे स्टोरी में हम चेन्नई सुपर किंग्स की बात करेंगे। टूर्नामेंट में टीम का प्रदर्शन, टॉप प्लेयर्स, स्ट्रेंथ-वीकनेस के साथ की-मोमेंट्स और कीमत के हिसाब से प्लेयर्स की परफॉर्मेंस भी देखेंगे।
पॉइंट्स टेबल में नंबर-2 पर रही CSK 
महेंद्र सिंह धोनी की कप्तानी वाली चेन्नई सुपर किंग्स ने पिछले सीजन नंबर-9 पर फिनिश करने के बाद जबरदस्त वापसी की। ओपनिंग मुकाबला गुजरात टाइटंस से हारने के बाद टीम ने 8 मैच जीते। चेन्नई ने 5 मैच गंवाए भी, वहीं एक मैच बारिश के कारण बेनतीजा रहा।
CSK 17 अंकों के साथ पॉइंट्स टेबल में गुजरात के बाद नंबर-2 पर रही। टॉप-2 में फिनिश करने के कारण ही टीम अब क्वालिफायर-1 खेलेगी।
गायकवाड-कॉन्वे टीम के टॉप बैटर्स 
मिनी ऑक्शन खत्म होने के बाद एक चीज साफ थी कि चेन्नई टूर्नामेंट में अपनी बैटिंग के दम पर उतरेगी। ऐसा ही हुआ भी, CSK के ओपनर्स डेवोन कॉन्वे और ऋतुराज गायकवाड दोनों ने लीग स्टेज में 500 से ज्यादा रन बना दिए। दोनों ने आपस में 688 रन की पार्टनरशिप भी की, यानी CSK को ओपनर्स ने मजबूत शुरुआत दिलाई।
ओपनर्स के अलावा मिडिल ऑर्डर में अजिंक्य रहाणे और शिवम दुबे ने भी इस सीजन 160 से ज्यादा के स्ट्राइक रेट से रन बनाए। वहीं रवींद्र जडेजा और महेंद्र सिंह धोनी ने टीम को ज्यादातर मैचों में शानदार फिनिश दिलाया। जडेजा इस सीजन 8 और धोनी 10 छक्के लगा चुके हैं।
पथिराना, देशपांडे ने बॉलिंग अटैक को मजबूती दी
चेन्नई सुपर किंग्स ने अपनी खराब बॉलिंग के कारण शुरुआती मैचों में खूब रन लुटाए। पावरप्ले स्पेशलिस्ट बॉलर दीपक चाहर इंजर्ड होने के कारण कई मैच नहीं खेल सके, लेकिन चौथे मैच के बाद टीम में शामिल हुए श्रीलंका के जूनियर मलिंगा मथीश पथिराना ने CSK के गेंदबाजी लाइन-अप में नई जान फूंक दी। उन्होंने मिडिल ओवर्स में रन रोके और डेथ में विकेट भी निकाले। वह 15 विकेट ले चुके हैं, जिनमें से 14 विकेट 16 से 20 ओवरों के बीच आए।
पथिराना के अलावा तुषार देशपांडे शुरुआती मैचों में विकेट तो ले रहे थे, लेकिन रन खूब दे रहे थे। लेकिन बाद के मैचों में उन्होंने कमबैक किया और रन भी कम दिए। वह 20 विकेट के साथ पर्पल कैप लिस्ट में छठे नंबर पर हैं। इन दोनों के अलावा रवींद्र जडेजा ने 17 और दीपक चाहर ने 10 विकेट लिए हैं।
20-20 लाख के 2 प्लेयर्स ने 35 विकेट लिए
CSK के स्क्वॉड में 25 प्लेयर्स हैं, लेकिन 18 प्लेयर्स को ही टीम में खेलने का मौका मिला। कम कीमत वाले कई प्लेयर्स ने तो टीम के लिए बेहतरीन प्रदर्शन किया ही जडेजा, गायकवाड, धोनी और शिवम दुबे जैसे करोड़पतियों ने भी निराश नहीं किया।
करोड़पतियों में 16.25 करोड़ के बेन स्टोक्स, 6.75 करोड़ रुपए के अंबाती रायडु का प्रदर्शन ही थोड़ा फीका रहा। वहीं 20 लाख के तुषार देशपांडे ने 20 और 20 लाख के ही मथीश पथिराना ने टीम के लिए 15 विकेट निकाले। 50 लाख के अजिंक्य रहाणे ने भी 169 से ज्यादा के स्ट्राइक रेट से 282 रन बनाए।
CSK की स्ट्रेंथ 
CSK की वीकनेस 
16वें सीजन में CSK के की-मोमेंट्स
1. हर स्टेडियम में 'धोनी...धोनी...' की गूंज
चेन्नई सुपर किंग्स के कप्तान महेंद्र सिंह धोनी 41 साल के हो चुके हैं। कई क्रिकेट एक्सपर्ट्स का मानना है कि 2023 उनका लास्ट सीजन हो सकता है। ऐसे में चेन्नई को अपने होम ग्राउंड पर तो दर्शकों का सपोर्ट मिल ही रहा, अवे मैचों में भी स्टेडियम CSK सपोर्टर्स से ही भरा मिलता है।
कई बार तो ऐसा हुआ कि आखिरी ओवरों में दर्शकों ने धोनी की बैटिंग देखने के लिए जडेजा के विकेट के लिए उनकी हूटिंग तक की। वहीं धोनी के क्रीज पर आते ही फैंस 'धोनी...धोनी...' के नारों की गूंज भी लगाने लग जाते हैं। धोनी ने भी अपने फैंस को निराश नहीं किया और इस सीजन 10 छक्के लगा दिए।
2. 12 साल बाद मुंबई को घर में हराया 
चेन्नई सुपर किंग्स का अपने होम ग्राउंड पर रिकॉर्ड बेहद शानदार है। इस सीजन से पहले टीम ने यहां 56 मैच खेले थे, जिनमें उन्हें 41 में जीत और महज 15 में हार मिली। 15 में से भी 5 बार उन्हें मुंबई इंडियंस ही हरा सकी थी। मुंबई ही ऐसी टीम रही, जिनके खिलाफ टीम को चेपॉक में आखिरी जीत 2010 में मिली पाई थी।
इस बार CSK ने इतिहास पलटा और 12 साल बाद 6 मई 2023 को अपनी सबसे बड़ी विपक्षी टीम मुंबई को 6 विकेट से हरा दिया। टीम ने मुंबई को उनके घर में जाकर भी हराया। दोनों के बीच आपस में 36 मुकाबले खेले गए हैं, 20 में मुंबई और 16 में चेन्नई को जीत मिली। दोनों ने आपस में 5 IPL फाइनल भी खेले हैं।
3. आखिरी 4 में से 3 मैच जीतकर प्लेऑफ में पहुंचे 
CSK लीग स्टेज में 7 मैच खत्म होने के बाद 5 जीत और 2 हार के बाद 10 पॉइंट्स के साथ पॉइंट्स टेबल में पहले नंबर पर रही थी। लेकिन टीम को अगले 2 मुकाबलों में राजस्थान और पंजाब के खिलाफ हार झेलनी पड़ी। लखनऊ के खिलाफ अगला मुकाबला बारिश के कारण रद्द हो गया।
टीम को प्लेऑफ में जगह बनाने के लिए आखिरी 4 मैचों में से 3 में जीत चाहिए थी। CSK ने यहां से कमबैक किया, उन्होंने मुंबई और दिल्ली को लगातार मैचों में हराया। कोलकाता के खिलाफ उन्हें हार मिला, लेकिन आखिरी मैच में दिल्ली को 77 रन के बड़े अंतर से हराकर टीम ने क्वालिफाई कर लिया।
अब देखते हैं, CSK का चेपॉक स्टेडियम और गुजरात के खिलाफ रिकॉर्ड...
चेपॉक में हारे 3 मैच 
चेन्नई सुपर किंग्स का अपने होम ग्राउंड पर रिकॉर्ड बेहद शानदार रहा है। इस सीजन से पहले टीम ने यहां 58 में से 41 मैच जीते थे। लेकिन इस सीजन उन्हें होम ग्राउंड का फायदा नहीं मिला।
गुजरात से एक भी मैच नहीं जीता 
CSK वैसे तो 4 बार की चैंपियन टीम है, लेकिन पिछले ही सीजन से शामिल की गई गुजरात टाइटंस के खिलाफ एक भी मैच नहीं जीत सकी है। दोनों के बीच अब तक 3 मुकाबले खेले गए, CSK ने तीनों हारे। हालांकि ये तीनों मैच वानखेड़े, ब्रेबोर्न और नरेंद्र मोदी स्टेडियम में हुए। दोनों टीमें आज पहली ही बार चेपॉक स्टेडियम में भिड़ेंगी।
प्लेइंग-11 में बदलाव की उम्मीद कम
चेन्नई सुपर किंग्स के कप्तान महेंद्र सिंह धोनी अपनी टीम में बेहद कम बदलाव करते हैं। इस सीजन भी उन्होंने 14 में से 9 मैचों की प्लेइंग-11 में कोई बदलाव नहीं किए। गुजरात के खिलाफ भी टीम की प्लेइंग-11 में बदलाव की उम्मीद नहीं है।
गुजरात के खिलाफ CSK की पॉसिबल प्लेइंग-11... 
महेंद्र सिंह धोनी (विकेटकीपर और कप्तान), ऋतुराज गायकवाड, डेवोन कॉन्वे, अजिंक्य रहाणे, शिवम दुबे, मोईन अली, रवींद्र जडेजा, दीपक चाहर, तुषार देशपांडे, मथीश पथिराना और महीश तीक्षणा।
इम्पैक्ट प्लेयर्स : अंबाती रायडू, मिचेल सेंटनर, सुभ्रांशु सेनापती, शेख रशीद और आकाश सिंह​​।